จับยกแก๊งคิ้วยักษ์ ลักจักรยานยนต์ 30 คัน
สมุทรปราการ-กทม. เน้นยามาฮ่า-ฮอนด้า,ตำรวจโชว์ฟอร์มลากคอแก๊งลักรถ คิ้วยักษ์ ยกแก๊ง 9 คน ขณะเช่ารีสอร์ตจัดปาร์ตี้วันเกิดสาวในแก๊ง แฉตั้งแก๊งได้ 2 เดือน ตระเวนลักรถ จยย.ยามาฮ่าอาร์ 15 และฮอนด้าเวฟ 100 ในพื้นที่สมุทรปราการและกรุงเทพฯ ตามออเดอร์สั่งการทางโทรศัพท์นำไปเก็บไว้ในโกดัง ก่อนขี่รถไปจอดริมถนนตามคำสั่งนายหน้ารอคนมารับไปอีกทอด โดยจะให้คนนำเงินมาส่งให้ภายหลัง สารภาพ ขโมยรถมาแล้วไม่น้อยกว่า 30 คัน อ้างไม่เคยรู้จักหรือเห็นตัวนายหน้า แต่ตำรวจยังไม่เชื่ออยู่ระหว่างขยายผลจับกุม,ตำรวจลากคอแก๊งคิ้วยักษ์ ลักรถ จยย.ตามใบสั่งรายนี้ เปิดเผยขึ้นเมื่อเวลา 00.30 น. วันที่ 22 มิ.ย. ที่หน้า สภ.เมืองสมุทรปราการ พล.ต.ท.อำพล บัวรับพร ผบช.ภ.1 พ.ต.อ.พัลลภ แอร่มหล้า รอง ผบก.ภ.จ.สมุทรปราการ พ.ต.อ.ฐานุพงศ์ แสงซื่อ ผกก.สภ.เมืองสมุทรปราการ และ พ.ต.อ.โสภณ มงคลโสภณรัตน์ ผกก.สภ.บางพล แถลงผลจับกุมแก๊งลักรถ จยย. แก๊งคิ้วยักษ์ ได้ผู้ต้องหา 9 คน ประกอบด้วย 1.นายภาคิน ภูษิตวณิช อายุ 19 ปี 2.นายก้องเกียรติ สุคนธสิงห์ อายุ 21 ปี 3.นายกฤษดา สำราญอยู่ อายุ 20 ปี 4.น.ส.ดวงรัตน์ ยืนสุข อายุ 20 ปี 5.นายสมคิด สอาด อายุ 23 ปี 6.นายกฤษฎา กาแก้ว อายุ 20 ปี 7.นายเทคนิค ทิพยกรรณ์ อายุ 20 ปี อีก 2 คน เป็นเยาวชนอายุ 15 ปี ของกลางรถ จยย.พาหนะที่ใช้ก่อเหตุ 4 คัน,พล.ต.ท.อำพลเปิดเผยเบื้องหลังการจับกุมว่า สืบเนื่องจากมีเหตุลักรถ จยย.ยามาฮ่าอาร์ 15 และฮอนด้าเวฟ 110 เกิดขึ้นบ่อยครั้งในพื้นที่ สภ.เมืองสมุทรปราการ และ สภ.บางพลี ชุดสืบสวนนำโดย พ.ต.ท.นพดล ช่างเรือง รอง ผกก.สส.สภ.เมืองสมุทรปราการ และ พ.ต.ท.รักศักดิ์ เมฆจินดา รอง ผกก.สส.สภ.บางพลี ร่วมกันสืบสวนสอบสวนหาเบาะแสคนร้าย แกะรอยจากกล้องวงจรปิดในที่เกิดเหตุไล่ไปจนถึงบ้านคนร้าย นำภาพคนร้ายลงพื้นที่หาข้อมูลเพิ่มเติมจากชาวบ้านละแวกดังกล่าว พร้อมนำข้อมูลกลุ่มคนร้ายใส่ไว้ในไลน์กลุ่ม ตาสับปะรด ที่ บช.ภ.1 เปิดไว้เพื่อรับข้อมูลเบาะแสคดีอาชญากรรม ทราบว่านายภาคิน กับพวกไปเช่ารีสอร์ตแห่งหนึ่งย่านบางแสน อ.เมืองชลบุรี จัดปาร์ตี้วันเกิดให้ น.ส.ดวงรัตน์ เพื่อนร่วมแก๊ง ตามไปจับกุมได้ยกแก๊งเมื่อบ่ายวันที่ 20 มิ.ย.ที่ผ่านมา คุมตัวมาสอบสวนที่ สภ.เมืองสมุทรปราการ,จากการสอบสวนทราบว่านายภาคินเป็นหัวหน้าแก๊ง สักคิ้วแบบคิ้วยักษ์ตามภาพลายไทย จนกลายเป็นชื่อแก๊ง คิ้วยักษ์ รวบรวมพรรคพวกตั้งแก๊งได้ราว 2 เดือน โดยจะลักรถ จยย.ตามใบสั่งนายหน้าเน้นยามาฮ่าอาร์ 15 กับฮอนด้าเวฟ 100 เป็นรถตลาด โดยให้ลูกสมุนทำหน้าที่ตระเวนหาเป้าหมายจนพบ แล้วแจ้งนายภาคินจัดทีมออกไปโจรกรรม โดยหักคอต่อสายตรงขี่กลับมาเก็บไว้ในโกดังย่าน อ.พระสมุทรเจดีย์ ก่อนขี่ไปจอดไว้ข้างทางตามที่นายหน้าสั่ง และส่วนเงินค่ารถอยู่ระหว่าง 10,000-15,000 บาท นายหน้าจะจ้างคนนำมาส่งให้ ทีหลัง ที่ผ่านมาช่วง 2 เดือนตระเวนลักรถ จยย.ทั้งในพื้นที่ จ.สมุทรปราการ และกรุงเทพฯ มากกว่า 30 คัน เงินที่ได้จะนำไปแบ่งกันใช้จ่ายเที่ยวเตร่ ผู้ต้องหายังอ้างว่าไม่รู้จักชื่อและไม่เคยเห็นหน้าของนายหน้ารับซื้อรถ แต่ตำรวจไม่ปักใจเชื่ออยู่ระหว่างสอบสวนขยายผลเพื่อตามจับกุมตัวมาดำเนินคดีต่อไป ส่วนผู้ต้องหาถูกส่งไปฝากขังศาลแล้ว,พร้อมกันนี้ พล.ต.ท.อำพลได้แถลงผลระดมกวาดล้างการแข่งรถ จยย.ในทางสาธารณะ ในเขต พื้นที่ จ.สมุทรปราการ และเขตรอยต่อพื้นที่นครบาล ถนนสุขุมวิท ถนนศรีนครินทร์ ถนนเทพารักษ์ ถนนสุขสวัสด์ ระหว่างวันที่ 20-21 มิ.ย. จับกุมกลุ่มนักแว้นรวม 80 คน ยึดรถ จยย.แต่งซิ่ง และรถ จยย.ที่กระทำผิด พ.ร.บ.จราจร ได้กว่า 200 คัน นอกจากนี้ ยังได้ร่วมกับสถาบันมาตรวิทยาแห่งชาติ ตรวจค้นร้านจำหน่ายท่อไอเสียไม่ได้มาตรฐานในพื้นที่ 5 ร้าน ยึดท่อไอเสียได้กว่า 20 อัน
ตำรวจโชว์ฟอร์มลากคอแก๊งลักรถ คิ้วยักษ์ ยกแก๊ง 9 คน ขณะเช่ารีสอร์ตจัดปาร์ตี้วันเกิดสาวในแก๊ง แฉตั้งแก๊งได้ 2 เดือน ตระเวนลักรถ จยย.ยามาฮ่าอาร์ 15 และฮอนด้าเวฟ 100
แก๊งลักรถ,แก๊งคิ้วยักษ์,ปาร์ตี้วันเกิด,ขโมยรถ,ขโมยมอเตอร์ไซค์,สมุทรปราการ,ข่าวหน้า1